Procurorii au descoperit cauza incendiului din Spitalul Piatra Neamț. Surse: Focul ar fi pornit de la un injectomat.
Procurorii au stabilit lista persoanelor care vor fi audiate. Patru necropsii au fost finalizate, în cazul persoanelor care au murit în incendiul din Secția ATI. Anchetatorii au stabilit locul din care s-a declanşat incendiul.
Surse apropiate anchetei spun că incendiul ar fi pornit de la un injectomat sau de la ventilatorul mecanic. Este vorba despre acele aparate care au monitoare, lângă patul pacienților internați la ATI.De la un astfel de aparat s-ar fi produs un scurtcircuit, iar mai apoi s-ar fi declanșat incendiul.Parchetul General anunță, duminică, într-un comunicat de presă, că au fost dispuse ordonanţele de efectuare a necropsiei victimelor."Au fost finalizate patru dintre necropsiile dispuse. Procedura medico-legală corespunde patologiei pentru care au fost tratate victimele – cazuri tip Covid", conform anchetatorilor.În salonul incendiat a fost stabilit locul din care s-a declanşat incendiul şi vor fi ridicate dispozitive şi echipamente medicale, pentru a fi expertizate."Cercetarea locului faptei va continua în cursul zilei de 16 noiembrie. Au fost predate înscrisuri de către reprezentanţii Spitalului, urmând să se analizeze dacă acestea răspund problemelor din anchetă şi în ce măsură este necesar să fie ridicate și alte înscrisuri", mai arată sursa citată.De asemenea, au fost stabilite persoanele care vor fi audiate şi au început audierile.